Companyía de Chesús

A **Companyía de Chesús** (en latín *Societatis Jesu* S.J.) ye una orden relichiosa catolica establita en 1540 por Inacio de Loyola, qui dimpués fue canonizato como Sant Inacio de Loyola, y reconoixita por o Papa Pavlo III o 27 de setiembre de 1540. Os miembros d'ista orden se conoixen popularment como los **chesuitas**. Con bels 20.000 miembros, ye a orden mas gran d'a Ilesia catolica de l'actualidat. A suya estricta formación de mas de 10 anyos (estudian filosofía y teolochía, antimás de realizar "practicas" de diversa naturaleza y estudiar diferents luengas) fació que se convertisen mientres mas de cuatro sieglos en os líders intelectuals d'o catolicismo. Os chesuitas realizan os tres votos habituals d'a vida relichiosa (obedencia, pobreza y castidat), pero antimás, adhiben unatro voto d'obedencia a lo Papa de Roma. A Companyía de Chesús ha estau una organización relichiosa que ha vivito entre l'alabanza y a critica, pero siempre en a polemica.

## Os chesuitas en Aragón

Aragón se clasifica aintro d'a provincia chesuitica d'Aragón que incluye amás o País Valenciano y as Islas Balears. As localidaz a on se troba a presencia d'a Companyía de Chesús son Zaragoza, Uesca, Valencia, Gandía, Fontilles, Alicant y Palma. En toda a provincia bi ha 6 colechios, con 500 profesors y cuasi 7.000 alumnos.

### Historia
En l'anyo 1547, Sant Inacio de Loyola establió a provincia d'Espanya, dimpués, en 1554 ista provincia se dividiría en dos, Aragón y Castiella, fendo parti d'a provincia d'Aragón os Reinos d'Aragón, Valencia y Mallorca y o Prencipau de Catalunya. Dica 1597 ista provincia encluyiba tamién a isla de Cerdenya. O gran promotor d'a orden en a Corona d'Aragón en istas primeras envueltas estió sant Francisco de Borcha, bisnieto de Ferrando o Catolico. En 1815 tornarían a unir-se todas as provincias en Espanya, ta dividir-se atra vegada en 1863. En 1948, Zaragoza, Uesca y Teruel pasan a fer parti d'a provincia de Castiella Oriental, chunto a Guipuzcua, Navarra, La Rioja y Soria. A resta de provincias que feban parte d'a provincia d'Aragón se agrupan en una nueva, a Tarraconense. Ista rariza situación dura dica 1962, cuan as provincias aragonesas quedan ya agrupadas como en l'actualidat.

A presencia d'a Companyía de Chesús en Aragón prencipia en 1557, con a fundación d'o *Colechio d'a Purisma Concepción* (dimpués de Sant Carlos) en Zaragoza. Bels anyos dimpués, en 1584 s'estableixe o *Colechio de [[Calatayú]]*, en o puesto a on mas tardi, en 1752 se creyaría tamién o *Real Seminario de Nobles d'a Inmaculata Concepción*. En os siguients anyos se creyarían en todo o reino mas colechios y residencias, como o *Colechio de Sant Vicent Mártir* (hue *Hogar Doz*) en 1591 en Tarazona, o *Colegio de Sant Vicent* en 1605 en Uesca, o *Colechio de [[Graus]]* en 1652, o *Colechio d'Alagón* en 1688, a *Residencia de [[Fonz]]* en 1633, o *Colechio de [[Casp]]* en 1740 y o *Colechio de Teruel* en 1745.

En 1767 Carlos III chita a os chesuitas d'Espanya. Por ixas envueltas yeran mas de 600 os chesuitas forachitatos por Carlos III en toda a provincia d'Aragón, d'os que nomas una cuatrena parti yeran naixitos d'Aragón. Muitos d'istos chesuitas, mas de 50, morioron en a travesía entre Salou y Civitavecchia y atros muitos se secularizoron.

A restauración d'a Companyía de Chesus se produce entre 1814 por o papa Pío VII y 1815 por o rei Ferrando VII, anyos dimpués en 1863 ye cuan torna a creyar-se a provincia d'Aragón, que en iste periodo yera unita con Castiella formando a sola provincia d'Espanya. Como no se podioron recuperar os antigos biens anteriors a la expulsión, se creyan nuevas institucions. D'ixas envueltas son a *Residencia de Graus* (1816-1820, 1870-1873), a Residencia de Zaragoza (1856-1985) y o *[[Colechio Jesús-María El Salvador|Colechio d'o Salvador]]* de Zaragoza (1871). En l'anyo 1877 se creya en o Monesterio de Veruela o Noviciato d'a provincia d'Aragón, tornando-se l'edificio ta o estau en 1971. Un anyo dimpués, en 1878, se creya a *Residencia de Uesca*.

En 1932 se torna a disolver a Companyía mientres a Segunda Republica Espanyola y no ye dica 1939 cuan os miembros d'a companyía tornan a las suyas antigas comunidaz y obras apostolicas. En os siguients anyos prencipian a establir-se nuevas obras como o *Colechio Mayor Pignatelli* (1954-1975), a *Editorial Hechos y Dichos* (1957-1984), a *Residencia de Graus* (1974-1978), *Statio* en o barrio de La Jota (1976) y a *Parroquia d'o Sagrato Corazón* en Miraflors (1985-2000).

Os anyos 1970 plegan con nuevos cambios. En 1970 se treslada o *Colechio d'o Salvador* a l'actual edificio situato en a Romareda, fusionando-se en 1983 con o *Colechio de Jesús-María* dica 2011. En zaguerías de 1970 se produce tamién o treslato d'o Noviciato d'a Provincia dende Veruela enta a carrera Cheneral Mola de Zaragoza (hue Paseyo Sagasta) a on permaneixerá dica 1977 cuan se torna a tresladar enta Benimámet (Valencia). En 1984 s'inaugura o *Noviciato Interprovincial Sant Chusé Pignatelli* d'as provincias d'Aragón, Loyola y Tarraconense, pasando en 2006 a estar-lo de todas as provincias espanyolas. En ixe mesmo anyo prencipia a funcionar en o Centro Pignatelli (en o Paseyo Constitución de Zaragoza) o *Seminario d'Investigación ta a Paz*.

Entre os chesuitas aragoneses mas destacatos se troban Sant Chusé de Pignatelli y Baltasar Gracián. Actualment, seguntes o catalogo chesuitico de l'anyo 2000 bi ha 227 chesuitas en a provincia d'Aragón, d'os que 43 serían aragoneses. Bi ha atros 145 destribuyitos por misions y atras provincias chesuiticas, d'os que 35 son naixitos d'Aragón. Entre as provincias de Uesca y Zaragoza bi ha 61 chesuitas, 34 d'éls han naixito d'Aragón. Muitos d'istos relichiosos residen en as diferents casas que tien a orden en o país, 6 d'éls viven en a Residencia de Uesca y 23 en o *Colechio de Jesús-María El Salvador*, a on cuasi a metat d'éls tamién treballan. Se troban tamién chesuitas en o *Noviciato Sant Chusé Pignatelli*, casa común d'as provincias d'Aragón, Loyola y Tarraconense, con 4 chesuitas y 5 novicios; a *Residencia y Parroquia d'o Sagrado Corazón* con 8 chesuitas, a *Residencia y Parroquia Nuestra Sinyora de Belén* con 6 chesuitas y 3 chesuitas en a Comunidat de «La Jota». En o *Centro Pignatelli* bi ha 10 jesuitas, 6 residents en o Centro y 4 d'atras casas que dirichen a *Sección Academica*, o *Seminario d'Investigación ta a Paz*, a *Escuela de Pais*, a *Comunidat de Chóvens Centro-Pignatelli*, a *Biblioteca y a Ilesia Sant Chusé Pignatelli* y a *Casa d'Eixercicios d'a [[Quinta Julieta]]*, con un equipo de 3 chesuitas y as Relichiosas Esclavas de Cristo Rei.

### Superiors provincials d'Aragón

## Referencias

## Vinclos externos
* Chesuitas d'Aragón.